Carola Rackete

Carola Rackete (s. 8. toukokuuta 1988 Preetz, Schleswig-Holstein, Saksa) on saksalainen ympäristöaktivisti, poliitikko, ekologi ja merikapteeni. Hän sai kansainvälistä kuuluisuutta kesäkuussa 2019, kun hän "Sea-Watch 3" -aluksen kapteenina pelasti Välimerestä joukon pakolaisia ja odotettuaan turhaan maihinlaskulupaa toi nämä Italian viranomaisia uhmaten Lampedusan saarelle. Vuosina 2024–2025 hän istui Euroopan parlamentissa Saksan vasemmistopuolueen "Die Linke" sitoutumattomana edustajana.
Elämä ja ura.
Carola Rackete kasvoi keskiluokkaisessa perheessä Ala-Saksin Hambührenissä. Kirjoitettuaan ylioppilaaksi 2007 hän opiskeli ensin merenkulkua Elsflethissä, sitten luonnonsuojeluekologiaa Englannissa. Hän työskenteli Greenpeacen palveluksessa ja purjehti napa-alueilla tutkimusaluksilla. Vuodesta 2016 lähtien hän toimi vapaaehtoisena meripelastustyössä, vuodesta 2018 lähtien meripelastusaluksen kapteenina.
Kesäkuussa 2019 Racketen komentama alus "Sea-Watch 3" pelasti merihädästä 53 pakolaista tai siirtolaista, jotka pyrkivät Eurooppaan Libyasta Välimeren yli. 13 heistä noudettiin jo aiemmin laivalta maihin, loput 40 jäivät odottamaan laivalle, joka ei saanut Italian viranomaisilta lupaa rantautua Lampedusan saarelle. Lopulta Rackete ohjasi aluksen Lampedusan satamaan vedoten kansainväliseen merioikeuteen, joka velvoittaa pelastamaan kaikki merihätään joutuneet ja kuljettamaan heidät turvalliseen paikkaan. Satamassa Rackete pidätettiin epäiltynä avunannosta laittomaan maahantuloon, Italian aluevesien loukkaamisesta sekä sota-aluksen vastustamisesta, sillä hän oli – oman väittämänsä mukaan vahingossa – törmännyt aluksellaan Italian poliisin veneeseen. Tapaus nostatti kansainvälistä kohua, tutkintatuomari Alessandra Vellaa, joka oli päästänyt Racketen vapaalle jalalle, uhkailtiin, ja sisäministeri Matteo Salvini vaati Racketea karkotettavaksi maasta. Oikeustoimet Racketea kohtaan lopetettiin 2021, jolloin italialainen oikeusistuin totesi, ettei Rackete ollut syyllistynyt viranomaisen väkivaltaiseen vastustamiseen ja että hän oli noudattanut kansainvälisen merioikeuden mukaista pelastamisvelvollisuutta.
Vuonna 2020 Rackete oli mukana perustamassa kansainvälistä "Progressive International" -järjestöä, jonka päämääränä on turvata ihmiskunnan eloonjääminen demokraattisen, ekologisen ja rauhanomaisen edistyksen kautta. Hän on sittemmin jättänyt järjestön mutta sanoo edelleenkin kannattavansa sen päämääriä.
Vuonna 2023 Rackete asetettiin sitoutumattomana Saksan Die Linke -vasemmistopuolueen kärkiehdokkaaksi vuoden 2024 europarlamenttivaaleihin. Tämä nostatti puolueessa kiivasta sisäistä kuohuntaa, radikaalia ilmasto- ja ympäristöpolitiikkaa ajavan Racketen syytettiin jakavan puolueen kannattajakuntaa ja ajavan perinteisen vasemmistolaisen työväenliikkeen kannattajat oikeistopopulistien taakse. Rackete valittiin europarlamenttiin, mutta Die Linkelle vaalitulos (vain 2,7 % äänistä) oli sen historian huonoin. Vuotta myöhemmin, heinäkuussa 2025, Rackete luopui mandaatistaan selittäen, että puolueen edustusta europarlamentissa on tarkoitus muokata ”kollektiivisemmaksi”, mikä tapahtuisi nyt vaihtamalla edustajaa. Hänen tilalleen europarlamenttiin nousi Martin Günther.